

Siseminsiter

Kliimaministeerium Meie 23.04.2024 nr 1-4/33/2024

**Arvamuse avaldamine välismaalaste seaduse ja teiste seaduste muutmise seaduse eelnõu kohta.**

Austatud hr Lauri Läänemets

Eesti Põllumajandus-Kaubanduskoda pöördub Teie poole sooviga anda meiepoolne tagasiside välismaalaste seaduse ja teiste seaduste muutmise seaduse eelnõu kohta.

Võõrtööjõud on põllumajandussektorile muutumas üha olulisemaks aitamaks Eesti rahvale tervislikku, puhast ja taskukohast toitu toota, seetõttu soovime olla antud temaatikas otse kolmandaks osapooleks, kelle sisendit arvestatakse.

Tervitame eelnõu püüde nii välismaalase kui tema Eestisse kutsuja halduskoormuse vähendamiseks soodustades e-teenuste kasutamist. Toetame ka eesmärki tugevdada rändekontrolli võimekust ennetamaks riigisiseseid julgeolekuohte. Küll aga ei toeta me muudatust mille kohaselt võib edaspidi lühiajaliselt Eestis töötada üksnes D-viisa alusel.

Eelnõu § 1 punkt 16 muudab välismaalaste seaduse (edaspidi: VMS) § 106 lg 1 sõnastust selliselt, et lühiajaliselt võib Eestis töötada välismaalane, kelle töötamine on enne tööle asumist Politsei- ja Piirivalveametis (edaspidi: PPA) registreeritud ja kellele on antud VMS-i alusel pikaajaline viisa (D-viisa), kui VMS-s ei ole sätestatud teisiti. Kehtiva VMS-i § 106 lõike 1 kohaselt võivad lühiajaliselt Eestis töötada kõik välismaalased, kes viibivad Eestis ajutiselt viisa või viisavabaduse alusel ja kelle lühiajaline Eestis töötamine on registreeritud. Seega muudatuse jõustumisel ei tohi Eestis töötada välismaalane: kes on saanud lühiajalise viisa (C-viisa); kellel on mõne muu Schengeni konventsiooni liikmesriigi pädeva asutuse antud D-viisa, mis võimaldab Eestis viibida seaduslikult 90 päeva 180 päeva jooksul; või kes külastab Eestit viisavabastuslepingu alusel.

**Meie ettepanek on jätta muutmata kolmandate riikide kodanikele kehtiv lühiajalise töötamise kord hooajatöötajate mõistes.** Muudatus tähendab mitme toidutootmisega tegeleva sektoriile suuri kahjusid. Eriti suur mõju on aiandussektorile, kes suvisel hooajal sõltub suurel määral just võõrtööjõu olemasolust. Lisaks tasub kaaluda majanduslikke tagajärgi, mida muudatus endaga kaasa toob. Kodumaine marja-, köögi- ja puuviljakasvatus on oluliselt **alla isevarustatuse taseme ning muudatus nõrgendab Eesti toidujulgeolekut veelgi.**  Ilma võõrtööjõuta on **kodumaise köögi- ja puuvilja hind oluliselt kõrgem** peamiselt kõrgemate tööjõukulude tõttu. Muudatus pikendab oluliselt võõramaalasest tööjõu lubade menetlemise protsessi. Kehtiva seaduse järgi siseneb välismaalane, kelle töötamine on registreeritud PPA-s Eestisse viisavabaduse, teises liikmesriigis väljastatud D-viisa või C-viisa alusel ning seejärel taotleb PPA-st D-viisat. Lisaks suurenevad ka tööandja ja ka töötaja enda kulud. Välismaalane peab reisima Eestisse teadmata, kas tema viisa rahuldatakse, sest tihti ei ole võimalik töötaja elukohas D-viisat taotleda.

Täname võimaluse eest anda enda tagasiside ja loodame osaleda edasisel arutelul sektori toetamise võimaluste üle.

Lugupidamisega

*/allkirjastatud digitaalselt/*

Ragnar Viikoja

Põllumajandusvaldkonna juht

Eesti Põllumajandus-Kaubanduskoda